b'\n_START_ARTICLE_\nNavadni mrzli\xc4\x8dnik\n_START_SECTION_\nOpis\n_START_PARAGRAPH_\nNavadni mrzli\xc4\x8dnik ima debelo, \xc4\x8dlenjeno in v prerezu spu\xc5\xbevasto koreniko, ki raste pod vodo in se dviga na vodno gladino. Tam iz luskastih zalistij poganjajo listi, nasajeni na dolge peclje, ki so sestavljeni iz treh listi\xc4\x8dev in dajejo rastlini znanstveno ime. Peclji objemajo steblo, rastlina pa razvije od tri do pet listov. Listi\xc4\x8di so jaj\xc4\x8daste oblike in imajo cel ali topo in poredkoma zobat rob ter mo\xc4\x8dno izra\xc5\xbeeno glavno listno \xc5\xbeilo._NEWLINE_Cvetovi prav tako poganjajo iz zalistja in so prav tako nasajeni na dolg pecelj - cvetno steblo. Cvetno steblo je rde\xc4\x8dkate barve, na vrhu pa so beli ali cvetovi ro\xc5\xbenate barve, zdru\xc5\xbeeni v grozdasta socvetja. Rastlina v Sloveniji cveti maja in junija.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nNavadni mrzli\xc4\x8dnik je vodna rastlina, ki uspeva le v mo\xc4\x8dno namo\xc4\x8denih predelih, saj mora biti korenika pod vodo, da bi rastlina pre\xc5\xbeivela. Uspeva v Evropi, Aziji in Severni Ameriki._NEWLINE_V ljudskem zdravilstvu so liste te rastline uporabljali za pospe\xc5\xa1evanje izlo\xc4\x8danja prebavnih sokov in za zbujanje teka. Pri slabi prebavi in pomanjkanju \xc5\xbeelod\xc4\x8dne kisline so ljudje pili prevretek ali poparek zdrobljenih listov, ki so jih nabirali od maja do julija._NEWLINE_Vse pogosteje se uporablja kot okrasna rastlina v ribnikih.'